《横石》
清代·吴泰来

出险复入险，目眩心长摇。沧江忽一束，巨石当岩㠂。

槎丫藤外卷，窍穴风中号。急流乱澎湃，众水喧嗷嘈。

冲波走逆浪，百丈连山腰。来舟如轻凫，瞥眼不可招。

冥冥入暗谷，飒飒闻悲猱。嗟哉造化奇，设险非一朝。

我闻垂堂戒，胡乃轻鸿毛。作诗招征魂，日落风萧骚。

作者简介：（?—1788）江苏长洲人，字企晋，号竹屿。乾隆二十五年进士，召试赐内阁中书。乞病归，筑遂初园于木渎。藏书多宋元善本。后应毕沅聘，主关中及大梁书院。有《净名轩集》、《砚山堂集》。